
Becky Wicks

Snakk med meg

Oversatt av Jan Ingar Vik


Becky Wicks er født i Storbritannia og har lidd av en endeløs reiselyst helt fra tidlig alder. Hun har bodd og arbeidet rundt i hele verden, fra London til Dubai, Sydney, Bali, New York og Amsterdam, og har blant annet skrevet tre reiseskildringer – Burqalicious, Balilicious og Latinalicious (HarperCollins, Australia). Nå kombinerer hun reiser med å skrive kjærlighetsromaner for Harlequin og elsker hvert minutt!


Til alt det medisinske personalet der ute som har arbeidet

enda mer utrettelig og uselvisk under COVID-19. Sender dere takk og kjærlighet. 

«Temperatur, respirasjon – begge deler perfekt. Dette er akkurat de nyhetene vi ønsker oss i dag, småen.» Jodie Everleigh plasserte den firbente pasienten på bordet foran dem. Marlow var mye mer livlig enn han hadde vært da eieren kom hit med ham i går, noe som var et godt tegn.

Den stakkars lille labradorvalpen hadde vært på West Bow dyreklinikk over natten med IV-drypp fordi han hadde kastet opp på kjøkkengulvet til eieren i fire dager.

«Han spiser endelig godt også», sa partneren hennes, Aileen, idet hun kom inn med to kopper kaffe.

Jodie tok imot kaffen sin, svart som vanlig, mens Aileen rufset i den gylne pelsen til valpen og fikk ham til å prøve å slikke henne i ansiktet fra bordet.

«Har jeg sagt hvor takknemlig jeg er for at du er like flink til å vite når jeg trenger kaffe som du er med dyrene?» sa hun, og la merke til at det begynte å regne igjen over de dystre gatene i Edinburgh da hun kikket ut av vinduet. Aileen løftet tommelen over valpen, og Jodie smilte mens hun kvalte et gjesp. De hadde bygd opp denne praksisen sammen fra bunnen av, og personalet var blitt hennes andre familie.

«Hvis han klarer å holde på frokosten uten å kaste opp, så kan vi kanskje sende ham hjem igjen i ettermiddag», sa hun mens hun raskt sjekket timeplanen på iPaden som hang på veggen. «Jeg skal sjekke kattungen vår, Simba. Mark kommer klokken tolv, så han tar hundevaksinene og …»

«Anika kan ta seg av klippingen av kaninklørne hvis du må hente Emmie fra stallen», avsluttet Aileen.

«Hun blir kanskje nødt til det», svarte Jodie, og tenkte tilbake på morgenens krangel med datteren Emmie. Hun hadde lovt å bli med henne på ridning, men hun ble så opptatt at hun glemte det, noe som førte til at Emmie stakk av gårde til faren og fortalte om den slemme moren sin. Hun visste at Emmie ikke mente det. Hun var bare en lidenskapelig ungjente med en kropp som forandret seg like raskt som oppfatningen om hvem som var den beste forelderen.

Ethan hadde trolig vært det den siste tiden, tenkte hun. Den tidligere ektemannen hennes hadde en ny kjæreste, Saskia, som tilsynelatende hadde uendelig med energi i tillegg til kjærlighet for hester. Selv om Jodie var glad på eksens vegne, kunne hun ikke unngå å tenke på hvordan hun selv så ut til å leve for arbeidet og ikke særlig mye annet i det siste. Men hva skulle hun gjøre? Hun var enslig mor, og hun arbeidet pokker så hardt for å skaffe Emmie og seg selv det livet de begge elsket her.

Telefonen til Jodie ringte. Det var faren hennes. «Hei, pappa, beklager at jeg ikke ringte denne uken. Jeg har druknet i …»

«Jeg er redd det ikke er gode nyheter, Jodie. Sitter du?»

«Å, herregud, hva er det?» Hun satte seg tungt på svingstolen bak skrivebordet og stålsatte seg. «Det er ikke mamma, vel?»

Faren hørtes sliten ut. «Hun har det bra. Det er broren min … din onkel Casper.»

«Casper?»

«Han døde i går kveld, Jodie. Han fikk hjerteinfarkt på Everleigh …» Faren prøvde åpenbart å ta seg sammen. Hjertet hennes banket plutselig hardt. Var onkel Casper død?

Håndflaten hennes ble svett rundt telefonen. Hun hadde ikke sett Casper på mange år, ikke siden bryllupet, men han hadde vært en viktig del av livet hennes gjennom hele barndommen. Hun hadde stort sett vokst opp på eiendommen hans rundt veterinærpraksisen og hestene i Dorset. «Jeg er så lei for det, pappa», sa hun.

«Begravelsen er på fredag. Det var Cole som ringte og sa ifra.»

Det gikk enda mer rundt i hodet hennes nå, og hun hadde vanskeligheter med å puste. «Ringte Cole Crawford til deg?»

Det føltes som hun var limt fast til svingstolen. «Han ringte ikke til meg», grep hun seg i å si, før hun undret på hvorfor hun var overrasket. Hvorfor i helsike ville Cole Crawford ringe henne? Han hadde ikke ringt henne på tolv år, ikke siden han kunngjorde at han ikke kom til å bli med henne til Edinburgh, slik planen hadde vært.

Faren fortalte mer om begravelsen, men hun hørte bare halvveis etter.

Minnene oversvømte hjernen hennes som flodbølger. Hennes morsomme, slagferdige, rike og hestegale onkel Casper var død, og Cole, hennes første kjærlighet, hadde ringt faren og fortalt ham om det, noe som betydde at han sannsynligvis fortsatt arbeidet på eiendommen til Casper.

Hun la på med tankene surrende rundt i hodet.

Hun kunne fortsatt se ansiktet til Cole like klart som dagen. Hvordan det forandret seg fra en elleve år gammel gutt til en nitten år gammel mann gjennom endeløse somre i Dorset. Hun hadde levd for dem, på samme måten som han tilsynelatende bare hadde levd for hestene til Casper da de møttes for første gang. Hans medfølelse for dyrene hadde smittet over på henne og ført henne dit hun var i dag.

Hun kunne se uttrykket i de brune, sjelfulle øynene til Cole da hun var femten år og han kysset henne for første gang. Han var seksten da han sa at han elsket henne. Og så … nitten år gammel, da han sa at han ikke ville bli med henne til Edinburgh, til veterinærhøyskolen, slik de hadde planlagt. Før det øyeblikket, da han ødela alle fremtidsplanene deres, hadde hun trodd at hun hadde møtt sitt livs kjærlighet.

Hun hadde tryglet om å få vite hva som hadde skjedd, hvorfor han ombestemte seg når det gjaldt veterinærhøyskolen, og Edinburgh, og henne. Hun hadde aldri fått noen svar.

Det siste hun ønsket, var å møte Cole Crawford igjen.

Regnet høljet ned da Cole kjørte Land Roveren nedover den smale veien. Vannpyttene sprutet søle opp rundt hjulene og helt opp til vinduene. Februar i Dorset var alltid slik som dette, men påskeliljene stakk allerede hodene sine opp.

«Våren er her, et eller annet sted», mumlet han til Ziggy. «Vi får se hvordan det går uten Casper, hva?»

Hans trofaste border collie og respekterte veterinærassistent satt med tungen hengende ut på passasjersetet ved siden av ham. Ziggy hadde reist langs disse veiene, og vært med ham på hjemmebesøk, helt siden han var valp. Cole var takknemlig for selskapet hans i dag.

Han hadde holdt seg for seg selv sammen med dyrene mer enn vanlig siden Casper døde. Han visste fortsatt ikke om han hadde klart å bearbeide det. Hjertet til Casper hadde rett og slett gitt opp, der og da. Han var syttito år gammel og i toppform. Det trodde i hvert fall alle.

«Du vet aldri når den kommer», sa han høyt over rattet. Ziggy så uttrykksløst på ham. Og så var plutselig Jodie tilbake i tankene hans igjen.

Han hadde fått disse ʼstøteneʼ av henne etter at han ringte faren hennes. Han visste at de begge kom til å delta i begravelsen, og tanken på å møte henne igjen, tolv år etter at han hadde slått opp med henne, var slett ikke noe han så frem til. Ikke det at hun ikke hadde et vakkert ansikt … men sist han så det, var hun knust og rasende. Hun så på ham som om han var i ferd med å rive hjertet ut av brystet hennes med en kjøttkrok, og senere førte savnet av henne til at han følte seg like hul.

Jodie.

Han hadde sagt navnet hennes mange ganger i løpet av bare noen dager, snakket med henne ansikt til ansikt og sett rett inn i de øynene. Alle nyanser av blått, varme som havet om sommeren. De var som ankre for ham en gang. De kom trolig til å være kalde som is nå, tenkte han. Men han hadde vært igjennom mer enn hun visste uten henne, selv om hun sikkert hadde hatt det travelt nok etter at hun giftet seg og fikk barn.

Livet var tøft før Jodie kom stormende inn i livet hans – en byjente på elleve år. Bærfarmen til foreldrene hans, Thistles, hadde problemer den gangen, og han hadde visst at noe var veldig galt selv før faren hans ble fengslet for skatteunndragelse. De fleste fedre ønsket ikke sønnene sine velkommen hjem på slutten av dagen med en flaske whisky og to knyttnever. Han hadde aldri fortalt det til noen. Mannen hadde vært inkompetent helt til den dagen han døde, et halvt år etter at han kom ut fra fengslet. Jodie hadde reist før det skjedde. Hun var gravid og skulle gifte seg.

Ziggy bjeffet da han svingte brått for å unngå et hull i veien, og han tro hardere på gasspedalen. «Det går bra, kompis.»

Kua ventet i smerter på gården til Rob Briar, og dette regnet kom ikke til å hindre ham i å skynde seg, men bilder av Jodie kom strømmende og truet med å forstyrre fokuset hans. Fotografiet av henne i brudekjolen hadde nesten tatt livet av ham – en eller annen snobbete politikersønn hadde tatt henne med storm. Det var hans egen feil at han hadde mistet henne, men gravid og gift etter et halvt år på college? Det var sprøtt.

Han kunne fortsatt høre Casper fortelle ham nyheten. «Jodie er gravid. Hun møtte en skotte der oppe, og det virker temmelig seriøst. Hun kommer til å gifte seg med ham.»

Hun hadde alltid vært hans. Selv da han avbrøt det hele for hennes egen sikkerhets skyld, hadde han vært tåpelig nok til å anta at hun kom til å bli hans igjen når han hadde funnet ut hvordan han skulle løse problemene hjemme, eller i hvert fall hadde skapt et trygt miljø å bringe henne tilbake til. Han pleide å elske hvordan Jodie Everleigh overrasket ham, men et bryllup og en baby når hun var nitten år … han hadde aldri ventet seg det.

Tolv år tidligere

«Så, gleder du deg, Cole? Det kommer til å bli et eventyr. Så du at rommene allerede er klare til oss i Waverleigh House? Det er det beste studenthuset i Edinburgh.»

Jodie fortsatte med å bable opprømt, og Cole kjente knuten av angst fylle magen som en blyballong.

Hun var i ferd med å reise fra Everleigh igjen. De satt på høyballene utenfor stallen og ventet på drosjen hennes. Om noen minutter ville den komme bortover grusveien for å kjøre henne til togstasjonen, og han hadde fortsatt ikke vært i stand til å fortelle henne hva som hadde skjedd.

Han hadde utsatt det hele helgen. Hvordan kunne han knuse henne ved å fortelle henne at han ikke kunne komme til Edinburgh, eller universitetet, på grunn av faren? Hun visste ikke engang hvor voldelig mannen egentlig var; han hadde sittet i fengsel de siste fire og et halvt årene, hele tiden de hadde vært sammen.

Hun visste at han sonet straff for skatteunndragelse, men ingen visste om den fysiske mishandlingen som han og moren hadde gjennomgått før det.

Jodie pratet fortsatt, med det ene benet over fanget hans og hodet hvilende mot skulderen. Fingrene deres var flettet sammen. Han hadde aldri sagt det, for han var ikke så flink med ord, men han trodde ikke at han noensinne kom til å passe sammen med noen slik han passet sammen med Jodie.

Plutselig rynket hun pannen og prøvde å tolke ham. «Hva er i veien? Du har vært merkelig hele helgen.»

«Jodie.» Han svelget. Så trakk han seg unna henne og dro knærne opp mot brystet. Veskene hennes sto ved føttene deres. Innkjørselen til Everleigh var fortsatt tom, men himmelen mørknet over dem. Det var som om den forberedte seg på skjebnen hans. Han trakk pusten dypt og stakk hendene inn i håret. «Jeg blir ikke med deg til Edinburgh. Jeg er lei for det.»

Jodie lo. «Veldig morsomt. Som om du kunne leve uten meg …» Hun bøyde seg for å kysse ham igjen, men han snudde ansiktet vekk.

«Cole?» Fargen forsvant fra ansiktet til Jodie. Hun blunket. «Du mener alvor. Du kommer ikke?»

«Jeg kan ikke, Jodie.»

Hun snurpet leppene, gikk et skritt tilbake og la armene i kors før hun raskt slapp dem ned igjen. «Hvorfor ikke? Du har allerede fått plass, Cole. Jeg trodde vi skulle gjøre dette sammen. Jeg vet at det blir en stor forandring, men, kom igjen, det er veterinærhøyskolen i Edinburgh, det er den beste. Og vi kan dra tilbake hit igjen når vi vil i helgene og feriene …»

Der faren hans kom til å vente på å få ødelegge for dem begge. «Nei. Hør på meg, Jodie, det er ikke det rette tidspunktet.»

Cole hadde allerede blitt beskyldt for å få faren til å drikke igjen. Pussig, for det hadde ikke vært noe alkohol i huset da han kom hjem fra fengselet via puben, sørpe full.

Nå var det ølbokser over hele stuen, og Cole hadde skjult blåmerket på det høyre låret for Jodie hele helgen. Det hadde verket i flere timer etter at TV-en traff ham før den ble knust mot gulvflisene. Heldigvis hadde moren vært ute. Alt Cole hadde gjort var å forklare at plassen hans i Edinburgh var hugget i stein, og at han kom til å reise sammen med Jodie i slutten av måneden.

Faren var rask til å trampe på planene hans slik som han gjorde med den knuste TV-en: Jeg trenger deg her på farmen. Hvordan våger du å tro at du bare kan reise uten å tjene til kosten?» Han hadde allerede tatt fra ham pengene som var reservert til studiene.

«Hva er det som foregår?» Blikket til Jodie var bønnfallende. Han burde bare fortelle henne det.

Men han hadde allerede tenkt igjennom dette. Hvis han fortalte det til Jodie, ville hun storme bort til huset hans og konfrontere faren, og han kunne ikke la henne komme i skuddlinjen på den måten. Det kunne også hende at hun ba den rike faren sin eller Casper om å hjelpe til, noe de selvsagt ville gjøre, og det kom til å klikke for faren hans hvis noen prøvde å få ham vekk herfra nå.

Jodie hadde ingen anelse om den mishandlingen folk led under når faren hans ble sint. Han hadde aldri fortalt det til noen.

«Sier du det til noen, så dreper jeg deg», raste faren, sekunder etter at han hadde gitt ham et slag, eller slengt ham mot veggen, eller sendt en flaske mot hodet hans fra den andre siden av kjøkkenet. TV-en var ingenting, han hadde gjort verre ting enn det. Hva om han lot det gå ut over Jodie nå som han var hjemme? Tanken fikk det til å gå kaldt nedover ryggen hans.

«Kanskje jeg utsetter det et år, jeg vet ikke», sa han nå. En hest vrinsket i det fjerne.

«Da utsetter jeg det et år også», svarte hun.

Pokker. Han burde ha visst at hun kom til å si det. «Nei, Jodie.»

Hun så trassig på ham. «Vel, jeg drar ikke uten deg.»

«Du er nødt til å dra, Jodie. Det er alt du har snakket om i flere år.»

«Det er alt vi har snakket om i flere år. Vi skulle studere sammen, og så komme tilbake hit, arbeide på omplasseringssenteret, med flere hester som Mustang. Hva har skjedd?» Hun løftet hånden mot ansiktet hans. Det var tårer i øynene hennes nå, og det knuste ham nesten. «Cole, hva har skjedd?»

«Ingenting», løy han.

«Jeg elsker deg», sa hun. Blikket hennes sa at hun forventet å høre sannheten.

Han bare ristet på hodet.

«Snakk til meg.» Jodie grep tak i håret hans på hver side av hodet og dro ham nærmere. Han kjente at hendene hennes skalv. «Snakk til meg. Jeg sa nettopp at jeg elsker deg. Hvorfor sier du ikke det samme til meg?»

Fordi hvis jeg gjør det, så kommer jeg ikke til å klare å la deg reise. Han elsket henne så høyt at det gjorde vondt, men han måtte først og fremst tenke på sikkerheten hennes, og utdannelsen. Hun ønsket så inderlig å begynne på veterinærhøyskolen. Han ville ikke la henne risikere alt det bare for at hun skulle være sammen med ham i det rotet han hadde skapt. Han måtte bli her en stund, sørge for at moren var trygg, og finne ut hva han skulle gjøre videre.

«Elsker du meg ikke? Vil du ikke være sammen med meg? Er det derfor du ikke lenger vil være med til Edinburgh?» Cole ønsket å tørke tårene som rant nedover kinnene hennes, men han presset neglene inn i håndflatene og tvang seg til ikke å løfte hendene. Han ville komme til å sprekke i det øyeblikket han rørte henne. Jodie fortjente bedre enn dette.

«Jeg er lei for det», sa han, og tvang blikket mot gulvet. «Vi går i forskjellige retninger.»

«Hva? Jeg forstår ikke hva som skjer, Cole!»

Frontlysene til bilen bak henne gjorde den skjelvende kroppen hennes til en silhuett, og han følte øyeblikkelig tapet av henne overvelde ham. Han sa nesten at han selvfølgelig elsket henne, at han prøvde å beskytte henne. Men kanskje det var bedre på denne måten. Hun kom ikke til å bli værende på grunn av en som ikke ville ha henne. Hun ville være tryggere, og jo lenger vekk hun var fra ham, jo bedre.

Stillheten var uutholdelig. Bilen stanset og sjåføren rullet ned vinduet. «Togstasjonen?»

Jodie senket stemmen, og øynene var blanke av tårer. «Du ventet hele helgen for å slå opp med meg i siste øyeblikk?» Hun hørtes sint ut nå, ydmyket. Han fokuserte på pusten og prøvde å holde seg rolig. «Jeg kan ikke fatte dette», hveste hun.

«Jeg er lei for det.»

Jodie begynte å fomle med veskene. Han hoppet ned og begynte å hjelpe henne, men hun dyttet ham i brystet og tvang ham tilbake til høyballen med en styrke som overrasket ham. «Nei!»

Hun åpnet bildøren og satte seg i baksetet. Så slengte hun døren igjen etter seg. «Du vet hvor jeg er når du kommer til sans og samling igjen», sa hun gjennom vinduet. «Og hvis du ikke gjør det, så er det du som kommer til å angre på det, Cole Crawford.»

«For et vær! Er det alltid slik her?» Emmie så fornærmet ut der hun satt i passasjersetet, og Jodie måtte nesten le.

De befant seg på en landevei et sted mellom Weymouth og Dorchester, men alt så annerledes ut enn det hun husket. Det var flere skur, flere farmer og flere bolighus mellom landsbyene, ute på bondelandet. Det var definitivt mer regn.

«Det er ikke slik om sommeren», sa hun til datteren, noe som var sant. «Du skulle se blomstene her. Det er sverdliljer, mjølke, mjødurt, kattehale …» Hun listet opp en mengde planter som Cole hadde fortalt henne navnene på en gang.

Emmie rynket på nesen av snøflakene som nå føyket ned på vinduene i stedet for regn. Hun brydde seg ikke om blomstene, og savnet allerede hesten sin, Saxon.

Foran dem hadde trafikken nesten stoppet opp. Jodie kikket på klokken på dashbordet. Begravelsen var om to timer. De var bare noen kilometer fra eiendommen, men hvis det ikke klarnet opp, så kunne de komme for sent.

«Vi kommer til å være sent ute», sa Emmie og tok frem telefonen for hundrede gang. «Mamma, det er ikke noe signal her ute», stønnet hun noen sekunder senere.

«Det kommer tilbake», sa Jodie, og håpet det var sant. Hun måtte ringe til West Bow snart og forsikre seg om at alt var i orden. Hun var full av sommerfugler. Hun skulte mot snøen og visste at hun kunne si til seg selv at sommerfuglene skyldtes så mange ting, men hvem narret hun? Hun kom til å møte Cole igjen. Tanken hadde fått henne til å vri og vende på seg hele natten i hotellsengen.

En traktor kom kjørende langsomt opp ved siden av dem, og tvang henne enda lenger ut mot veikanten. Snøen kom tettere nå. Det var nesten snøstorm. Med fortvilelse la hun merke til at signalet måtte ha forsvunnet på telefonen hennes også og rotet med GPS-en. Kartet hadde sendt dem bortover en enveiskjørt vei.

«Pokker», bannet hun av frustrasjon, og slengte skjerfet over skulderen sammen med det løse håret. Hun måtte kjøre tilbake, men det var ingen steder å snu.

Emmie himlet med øynene. «Bra gjort, mamma.»

Jodie hadde knuter i magen. Hun hadde ikke engang energi til å be Emmie ikke være så uhøflig. Hun visste allerede at datteren ikke ville være her, men siden Ethan og kjæresten hans skulle på en lang helgetur så hadde hun ikke noe annet valg enn å la Emmie få fri fra skolen og ta henne med.

«Dette er den verste dagen noensinne», klaget Emmie mens hun slo fingeren forgjeves mot telefonskjermen. «Vi kunne ha brukt denne helgen til å ri Saxon! Jeg kjente ikke engang din onkel Casper.»

«Du møtte egentlig Casper en gang», sa Jodie. «Du var bare veldig liten den gangen. Du var faktisk ikke født ennå.»

«Ekkelt!»

Emmie var en liten kul under brudekjolen hennes siste gangen hun møtte Casper. Han hadde prøvd å virke glad på hennes vegne hele tiden, men hun visste innerst inne at han ikke var det. Hun hadde grepet onkelen i å kikke frem og tilbake mellom henne og Ethan, som om han prøvde, uten å lykkes, å få øye på den samme forbindelsen som han så ofte hadde bemerket at han så mellom henne og Cole. Han hadde alltid sett på Cole som den sønnen han aldri fikk. Han hadde også sett dem bli vilt forelsket i hverandre. Onkelen hadde nok alltid trodd at det kom til å bli henne og Cole som fikk barn sammen til slutt.

Hun flyttet blikket mot veien igjen og husket det øyeblikket hun løftet graviditetstesten og så den lille blå linjen. Det hadde vært et signal om at livet hennes var i ferd med å bli forandret enda en gang.

Hun var fortsatt sønderknust over at Cole avsluttet forholdet deres da uhellet skjedde. Var det vodka eller tequila hun og Ethan helte i seg som vann før de endte opp i sengen sammen? Hun husket ikke.

Faren til Ethan var på nippet til å bli gjenvalgt for fjerde gang – alle visste hvem parlamentsmedlemmet for Labour var, og alle kjente sønnen hans også. Valget hadde allerede vært en berg-og-dal-bane for hele familien. Ethan var under stort press om å holde seg utenfor rampelyset, og ikke rote til studiene, eller livet sitt. Det var grunnen til at han druknet sine egne sorger sammen med henne bak de stengte dørene til studentleiligheten deres den kvelden.

Da hun oppdaget at hun var gravid – etter den ene natten i livet hvor hun ikke hadde brukt prevensjon – så ville verken hun eller Ethan avslutte studiene. Men de nektet å abortere barnet.

«Du kommer til å angre på det hvis du får denne babyen», hadde moren hennes sagt.

Men hun sto på sitt. Hun visste at hun kom til å angre på det hvis hun ikke fikk den.

Ethan hadde støttet henne, men de visste begge at de ikke kunne studere og oppfostre et barn uten hjelp.

Det kom som en overraskelse da foreldrene deres slo seg sammen og tilbød å finansiere hjemmehjelp og barnepleie slik at de kunne gjøre seg ferdig med utdannelsen og beholde barnet … med ett lite forbehold fra faren til Ethan. De måtte gifte seg. En tjue år gammel sønn med et barn utenfor ekteskap ville ikke sett bra ut under valgkampen til et parlamentsmedlem.

Når hun så tilbake, visste hun at hun aldri skulle ha gått med på et slikt latterlig forslag. Hun skammet seg fortsatt over hvordan hun hadde underkastet seg, men hun brydde seg mer om Ethan enn seg selv på den tiden. Hun var fortapt, naiv og sørget fortsatt over Cole. Ethan hadde vært hennes gode venn, og familiene deres hadde også gjort det beste ut av en vanskelig situasjon. De var sikre på at de kunne få det til å fungere og skille seg i all stillhet noen år senere. Hva var forresten en vielsesattest? Bare et papir.

Til denne dag var det bare familiene deres og de nærmeste vennene som visste om avtalen de hadde inngått. Et øyeblikk lurte hun på om Cole noensinne hadde undret på hvorfor hun giftet seg så ung, eller ønsket at det hadde fungert mellom dem.

Ikke vær latterlig, sa hun til seg selv. Han prøvde ikke å ta kontakt med deg en eneste gang etter at han slo opp med deg! Han prøvde ikke engang å komme til Edinburgh. Hvorfor skulle han bry seg om at du giftet deg … eller ble skilt?

Jodie rakte hånden mot kaffekoppen, før hun husket at den hadde vært tom i nesten tre timer. Hun var så langt hjemmefra allerede – det var ingen vei tilbake.

Det blir bare to netter, sa hun til seg selv, og prøvde å holde seg rolig mens hun kjørte langsomt like bak traktoren. Hun hadde booket dem inn på The Ship Inn – et hotell fra det femtende århundre halvannen kilometer fra Everleigh gods. Selv tanken på å bo i det samme området som Cole Crawford i helgen fikk henne til å føle seg ille til mote.

«Var Casper gift?» spurte Emmie.

«Niks», sa hun og myste gjennom snøen. «Noen sa at han var gift med hestene sine.»

«Hvem kommer til å ta seg av dem nå som han er borte?»

«Jeg regner med at han har ansatte», svarte hun, selv om hun hadde undret på hvordan arven kom til å bli delt og hvordan det ville gå med Everleigh. Ingen hadde nevnt testamentet hans ennå, noe som overrasket henne. Faren hennes ville sikkert ha sagt noe, hvis han visste det.

Snøen kom enda tettere nå. Navigasjonssystemet til Peugeot-en virket fortsatt ikke skikkelig, og hun var nær ved å sprekke da hun endelig fant en plass hvor hun kunne snu.

De hadde akkurat kommet seg over en skranglete ferist da motoren plutselig stoppet.

*

Snøen burde ikke føre til at han kom for sent, tenkte Cole. Land Roveren hadde fått dem gjennom verre ting enn dette. Han bekymret seg bare for dem som var på vei til begravelsen. Over fem hundre deltakere skulle dukke opp klokken to. Inkludert Jodie.

Ziggy begynte å bjeffe voldsomt. Han senket farten. Ziggy bjeffet aldri hvis han ikke været fare.

Da så han den sølvfargede bilen gjennom snøstormen. Den var nesten usynlig, og frontruten var dekket av snø. Vindusviskerne fungerte åpenbart ikke.

«De må ha gått i stykker», sa han til Ziggy.

Han kjørte forbi bilen og la merke til to skikkelser i forsetene. Han var ikke sikker, men han trodde det var en kvinne og en ung jente. Han hoppet ut i snøværet og gikk for å hente slepetauet fra bagasjerommet.

En kvinne sto i snøen nå.

«Motoren bare døde», ropte hun og myste gjennom snøføyken. Han dro ned luen mot snøen og holdt opp slepetauet.

Han kunne ikke se ansiktet hennes, men hun sto skjermet bak den åpne bildøren. Han smilte av den trange dongeribuksen som var stukket ned i to blanke, brune skinnstøvler. Hun var tydeligvis ikke fra dette området.

Cole var borte ved bildøren i løpet av sekunder, og kikket rundt henne mot jenta først, for å sjekke om hun var ok. Det lange, blonde håret så nybørstet ut og hun møtte blikket hans med store, havblå øyne. Hvor gammel kunne hun være? Ti? Elleve?

«Kan du hjelpe oss, er du snill? Vi er sent ute til en begravelse», sa kvinnen over et gigantisk, rødt ullskjerf. Han skjøv opp luen og tok et skritt tilbake for å se på henne. Øynene hennes ble runde, samtidig som halsen hans snurpet seg sammen. «Cole?»

Jodie.

Ansiktet hennes var hvitt som snø, eller kanskje mer askegrått. Pokker, tenkte han mens han så på henne der hun sto mens snøen la seg i håret hennes. Her sto hun, rett foran ham, som lyn fra klar himmel. Jentungen var datteren hennes, innså han nå.

«Cole … kan du hjelpe oss?»

Stemmen skalv litt da hun lukket døren. Hun satte nesten ermet på genseren fast i den og han hørte henne uffe seg av irritasjon. Hun var nervøs.

Alderen hadde ikke endret henne særlig mye, la han merke til.

Den unge jenta rullet ned vinduet og stakk hodet ut. «Kjenner du denne mannen, mamma?»

«Ett sekund, vennen min.»

Han hørte Jodie trekke pusten mens hun fulgte ham til baksiden av bilen. Hun la armene rundt seg mot kulden eller sjokket over å se ham igjen tidligere enn ventet, eller kanskje begge deler.

Hun åpnet munnen for å si noe, men en motorsyklist kjørte forbi bilene deres og satte opp farten. Den sendte en kald dusj av sølevann over dem, og Jodie hylte.

Han slapp tauet og strakte hendene ut mot henne samtidig som hun snublet mot ham. Han ble stående og holde henne altfor tett inntil seg i veikanten. En eller annen beskyttende impuls hadde slått til, akkurat som den gangen han hadde rykket henne vekk da Mustang kom løpende. Den nye omplasseringshesten kunne ha meiet henne ned hvis han ikke hadde sett den komme og hoppet over gjerdet.

«Cole», hvisket hun skjelvende mot ham. Håndflatene hennes var presset flatt mot brystet hans. Hun trakk lange, dype åndedrag under haken hans, som om hun strevde med å få i seg luft. En lenge slukket ild begynte å ulme dypt inni ham da han dro fingrene gjennom det myke, våte håret.

Det gikk kanskje tre … eller fire lange sekunder før hun trakk seg tilbake fra ham. Hun feide hendene fånyttes over den sølete jeansen mens hun unngikk blikket hans. Hun var gjennomvåt, og det samme var han – noe han ikke hadde lagt merke til før nå.

Hjertet hans var som en villhest i brystet nå. Hva det nå var mellom ham og Jodie som han hadde følt den første gangen han kysset henne, hadde overrumplet ham. Han hadde følt en ny tilknytning i samme sekund som han dro hodet hennes under haken sin igjen. To strømførende ledninger som smeltet sammen igjen.

Han tok seg sammen. Alt foregikk bare i hodet hans. «Vi bør dra, Jodie. Vi har begge et sted vi skal til. Fest dette bak på bilen din.»

Hun tok tauet han holdt ut mot henne og dro en hånd nervøst gjennom det lange håret. «Begravelsen. Rekker vi den? Emmie og jeg må innom The Ship Inn for å skifte …»

«Glem det.» Han gikk mot Land Roveren med den andre enden av slepetauet. «Vi har ikke tid. Dere får bare bli med meg.»

